ପଞ୍ଜାବ କଂଗ୍ରେସ କଳହର ହୋଇଗଲା କି ସମାଧାନ ? ହରିଶ ରାୱତ କହିଲେ ରାଜ୍ୟକୁ ମିଳିବ ନୂଆ ଅଧ୍ୟକ୍ଷ, କ୍ୟାପଟେନ୍ ରହିବେ ସିଏମ୍ - Prameya News7\nପଞ୍ଜାବ କଂଗ୍ରେସ କଳହର ହୋଇଗଲା କି ସମାଧାନ ? ହରିଶ ରାୱତ କହିଲେ ରାଜ୍ୟକୁ ମିଳିବ ନୂଆ ଅଧ୍ୟକ୍ଷ, କ୍ୟାପଟେନ୍ ରହିବେ ସିଏମ୍\nନୂଆଦିଲ୍ଲୀ ୧୩/୭ : ପଞ୍ଜାବ କଂଗ୍ରେସରେ ଦୀର୍ଘଦିନ ଚାଲିଥିବା ସମସ୍ୟାର ହୋଇଛି ସମାଧାନ । ଦୁଇ ହେଭିୱେଟଙ୍କ ମଧ୍ୟରେ ଚାଲିଥିବା ଆଭ୍ୟନ୍ତରୀଣ କଳହର ସମାଧାନ ହୋଇଛି ବୋଲି ଚର୍ଚ୍ଚା ହେଉଛି । କଳହ ସମାଧାନ ପାଇଁ ଗଠିତ ପ୍ୟାନେଲର ସଦସ୍ୟ ହରିଶ ରାୱତ କହିଛନ୍ତି ଯେ କ୍ୟାପଟେନ ଅମରିନ୍ଦର ସିଂ ପଞ୍ଜାବରେ ମୁଖ୍ୟମନ୍ତ୍ରୀ ରହିବେ କିନ୍ତୁ ରାଜ୍ୟ ସଭାପତି ବଦଳିବେ ।\nଏହା ସହିତ କ୍ୟାବିନେଟରେ ମଧ୍ୟ ଏକ ଅଦଳବଦଳ କରାଯିବ । ତେବେ ଗଣମାଧ୍ୟମକୁ ସୂଚନା ଦେବାକୁ ଯାଇ ହରିଶ ରାୱତ କହିଛନ୍ତି ଯେ ଆସନ୍ତା ଦୁଇ ତିନି ଦିନ ମଧ୍ୟରେ ପଞ୍ଜାବରେ ପରିବର୍ତ୍ତନ ଆସିବ । ସେ କହିଛନ୍ତି ଯେ ପଞ୍ଜାବରେ ଦଳ ଏକ ନୂତନ ରାଜ୍ୟ ସଭାପତି ପାଇବ ଏବଂ କ୍ୟାବିନେଟରେ ନୂତନ ଚେହେରାଙ୍କୁ ବି ସ୍ଥାନ ଦିଆଯିବ ।\nତେବେ ଏବେ ବଦଳିବେନି ମୁଖ୍ୟମନ୍ତ୍ରୀ । ଏହି ପଦବୀର ପରିବର୍ତ୍ତନ ନେଇ ବି କେହି ଦାବି କରିନାହାଁନ୍ତି ।\nଦଳୀୟ ନେତାଙ୍କ ମଧ୍ୟରେ କିଛି ସମସ୍ୟା ଥିଲା, ସେଗୁଡ଼ିକର ସମାଧାନ ହୋଇଛି । ଏହା ସହିତ ଦଳ ଅନେକ ପଏଣ୍ଟ ଉପରେ ବିଚାର କରିଛି । ଦଳକୁ ସଠିକ୍ ବ୍ୟକ୍ତିଙ୍କୁ ସଠିକ୍ ଦାୟିତ୍ୱ ଦିଆଯିବ ସମୟ ଆସିଲେ । ଆସନ୍ତା ବର୍ଷ ମୁଖ୍ୟମନ୍ତ୍ରୀ କ୍ୟାପଟେନ ଅମରିନ୍ଦର ସିଂଙ୍କୁ ନିର୍ବାଚନରେ ଲଢିବାକୁ ପଡିବ । ଏହା ପୂର୍ବରୁ ଦଳର ଆଭ୍ୟନ୍ତରୀଣ ବିବାଦ ତାଙ୍କ ପାଇଁ ମୁଣ୍ଡବିନ୍ଧାର କାରଣ ପାଲଟିଛି । ତାଙ୍କୁ ଦୁଇଥର ଚଣ୍ଡିଗଡ଼ରୁ ଦିଲ୍ଲୀ ଯିବାକୁ ପଡିଥିଲା ।\nଅନ୍ୟପକ୍ଷରେ ନବଜୋତ ସିଂ ସିଦ୍ଧୁ ମଧ୍ୟ କ୍ୟାପଟେନଙ୍କ ବିରୋଧରେ ଶୀତଳ ଯୁଦ୍ଧ କରିଥିଲେ । ସିଦ୍ଧୁ କ୍ରମାଗତ ଭାବେ ଟୁଇଟ୍ କରୁଥିଲେ, ଯାହାର ଲକ୍ଷ୍ୟ ପରୋକ୍ଷରେ ରାଜ୍ୟ ମୁଖ୍ୟ, କ୍ୟାପଟେନ୍ ଅମରିନ୍ଦର ସିଂ। ହରିଶ ରାୱତଙ୍କ ବିବୃତ୍ତି ପରେ ସିଦ୍ଧୁ ପଞ୍ଜାବ କଂଗ୍ରେସ ରାଜ୍ୟ ସଭାପତି ହେବା ପାଇଁ ରାସ୍ତା ସଫା ହୋଇଛି ବୋଲି ଆଶା କରାଯାଉଛି।
